পান্ডুয়ায় দুর্গোৎসব উপলক্ষে প্রশাসনিক সমন্বয় বৈঠক ও সরকারি অনুদান বিতরণ

হুগলি: আর মাত্র ক’দিন পরেই বাঙালির শ্রেষ্ঠ উৎসব দুর্গোৎসব (Durga Puja 2025)। সেই উপলক্ষ্যে পান্ডুয়ায় (Pandua) অনুষ্ঠিত হল এক বিশেষ প্রশাসনিক সমন্বয় বৈঠক। একই সঙ্গে সরকারি অনুদানও বিতরণ করা হয় বিভিন্ন বারোয়ারি পুজো কমিটির হাতে।

পান্ডুয়া ব্লক এলাকায় এ বছর মোট ৪১৬টি দুর্গাপুজো হবে। এর মধ্যে ২০০-রও বেশি পুজো কমিটি সরকারি অনুদান পেয়েছে। ওইসব কমিটিকে নিয়ে পান্ডুয়ার এক প্রেক্ষাগৃহে এই বৈঠকের আয়োজন করা হয়।

আরও পড়ুন: পুজোর আগে বৃদ্ধাশ্রমে আবাসিকদের হাতে পোশাক তুলে দিলেন ঘাটালের বিজেপি বিধায়ক

বৈঠকে উপস্থিত ছিলেন পান্ডুয়ার বিধায়িকা ডা. রত্না দেনাগ, মগরা সিআই সৌমেন বিশ্বাস, পান্ডুয়া থানার ওসি পলাশচন্দ্র বিশ্বাস, পান্ডুয়ার জয়েন্ট বিডিও জয়দীপ চক্রবর্তী, পঞ্চায়েত সমিতির সভাপতি ময়না মাঝি, ১৬টি গ্রাম পঞ্চায়েতের প্রধান-উপপ্রধান সহ বিভিন্ন দপ্তরের আধিকারিকরা।

পুজো কমিটিগুলিকে জানানো হয়, সরকারি বিধি মেনে উৎসব পালন করতে হবে। কোনোভাবেই ডিজে বাজানো যাবে না। মদ্যপ অবস্থায় ধরা পড়লে কঠোর ব্যবস্থা নেওয়া হবে। পাশাপাশি জিটি রোডে লাইট গেট বসানো কমিটিগুলিকে বিশেষ নির্দেশিকা মানার নির্দেশ দেওয়া হয়েছে। প্রশাসনের স্পষ্ট বার্তা, সর্বধর্ম সমন্বয় বজায় রেখে শান্তিপূর্ণ ও আনন্দঘন পরিবেশে দুর্গোৎসব উদযাপিত হোক।